ETXEBARRIETA LEGRAND (EH Bildu, 2018-05-17):
Eguerdi on guztioi.
Neurriak behar ditugula argi dago eta ez da lehen aldia eta ez da azken aldia izango ere ez indarkeria matxistarekin zerikusia duten gaiak Legebiltzar honetan landuko ditugunak, behar ditugulako neurriak, urratsak behar ditugulako eta saiakera guztiak beti gutxi izango direlako aipatzen zen diagnostiko horrek emango lizkigukeen ondorioak edo dagoeneko ikusten dugun argazkiak hori eskatzen duelako.
Guk hasierako proposamenaren aurrean, kasu horretan aplikazioan gehiago zentratzen zenean, uste genuen eta oso ondo azaldu duen moduan Arana andereak momentu honetan, aldez aurretik hausnarketa bat behar genuela eta lanketa behar zela horrelakoak martxan jarri aurretik, jakiteko zer daukagun momentu honetan eskuartean martxan, nolako protokoloak ditugun, protokolo hauen artean azkenean udalerriz udalerri, ezberdinak direlako eta izan behar dutelako, norberaren errealitatera egokitzen direnez, baina horietatik zein ikaspen atera genezakeen aurrera begira eta hobetze bidean urrats ezberdinak edo proposamen ezberdinak jartzeko.
Horregatik, besteak beste, ikusten zen aplikazio horiek martxan jarri ziren tokietan festa giroan protokoloak, tabernekin, peñekin, jai batzordeekin, herritarrekin, lanketa bat egin ostean heltzen ziren horrelakoak, eta horrexegatik ematen genion horrenbesteko garrantzia.
Eta orregatik iruditzen zaigu benetan akordio oso ona lortutakoa globaltasun horri heltzen diolako, aldez aurretiko hausnarketari heltzen diolako, egun ditugun tresnei heltzen dielako eta, batez ere, aurrera begira jarri nahi ditugun urrats horietan norabidea markatzen duelako.
Horregatik ikusten genuen oso beharrezkoa mugimendu feministarekin, herriekin beraiekin, udalerriekin beraiekin, protokoloak martxan jartzen dituzten langileekin hausnarketa bat egitea, beraiek direlako momentu hauetan egunerokotasunaren argazkia daukatenak.
Horretaz gain ere, gaur egun martxan dauden protokoloak eztabaidatu beharrean gaudela uste dugu. Batzuk dagoeneko martxan jarri direlako eta hortik ikaspen asko ateratzeko moduan gaudelako, ikusteko amankomunean zer daukaten, ikusteko elkarrengatik zer ikas dezaketen eta ikusteko ere bai martxan ez dauden toki horietan zer urrats markatu daitezkeen protokolizatutako edo estandarizatutako norabide batean.
Beraz, horrexegatik hasierako puntu horiek, bai lehenengoa eta bai bigarrena, diagnostikoarena, egun martxan ere ditugun azterketa askok, azkenean haien artean loturarik ez dutela ikusita, horiek guztiak biltzeko saiakera egitea uste dugu benetan garrantzitsua dela, baditugulako datuak, baditugulako azterketak.
Egia da batzuetan atzerakoi edo 2011ko datuetaz hitz egiten ari garela. Beraz, berritasuna behar dugu, baina askotan ez gara kapazak izan hortik ondorioak ateratzeko eta ondorio horiekin nolako tresnak martxan jarri nahi ditugun ezartzeko.
Eta hori da nolabait gure ustez akordio honetan bildu dugun punturik garrantzitsuenetarikoa; daukagun guztia aztertu eta hortik emaitzak atera nahi ditugulako, hortik proposamenak atera nahi ditugulako epe motz, ertain eta luzera, horrela jokatu behar dugulako gaur egun daukagun arazo larri honen aurrean.
Beraz, uste dut esateko askoz gehiago ez dagoela. Arana andreak oso ondo azaldu du nondik gatozen, zein egoerekin aurkitzen garen momentu honetan, baina uste dut bai azpimarratzekoa dela horrelakoetan akordioaren beharra handia dela, ardura hemen daukagulako ardura instituzioetan daukagulako, batez ere protokolo horietan guk daukagulako esku hartzeko ahalegina eta kapazitatea, beraz, benetan pozten gaituen proposamen batekin aurkitzen garela uste dugu.
Zoriontzekoa guztien lana eta batez ere eskertzea Arana andrearena egindako saiakeragatik, uste dut oso ondo barnebiltzen duela talde desberdinetatik egiten genituen proposamenak eta, zentzu horretan, berriz ere azpimarratzea hauek eta beste hainbat ekarriko ditugula, egoerak eskatzen duelako, larria delako mahai gainean egun daukagun egoera hau eta, beraz, epe motz, ertain eta luzean lan egoteko edozein proposamen beti izango da ongi etorria.
Beraz, eskerrik asko oraingoan hau ekartzeagatik eta argi daukagu hemen gauden talde guztiok horrelakoak egiten jarraituko dugula, mahaia eta jendarteak maila hori eskertzen digulako eta, zentzu horretan, erantzuteko modua izan da gaurkoa eta egiten jarraituko duguna.
Mila esker guztioi.